ՀԻՄՆԱՎՈՐՈՒՄ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ՍԵՊՏԵՄԲԵՐԻ 11-Ի ԹԻՎ 1514-Ն  ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ
 	
1. Ընթացիկ իրավիճակը և իրավական ակտի ընդունման անհրաժեշտությունը 
Չնայած այն հանգմանքին, որ ամբողջ աշխարհում կորոնավիրուսային հիվանդության (COVID-19) համաճարակային իրավիճակն առայսօր շարունակում է մնալ լարված,  Հայաստանի Հանրապետությունում դիտվում է համաճարակային իրավիճակի կայունացում: Սույն թվականի նոյեմբերի 26-ին Առողջապահության համաշխարհային կազմակերպությունը ահազանգել է կորոնավիրուսային հիվանդության հարուցչի նոր ենթատեսակի` Օմիկրոնի (B.1.1.529) մասին սահմանելով այն, որպես անհանգստություն առաջացնող (մտահոգիչ): Կորոնավիրուսային հիվանդության նոր շտամը, որն ունի շուրջ 50 մուտացիա, որից 30-ը սպայկային սպիտակուցում, առաջին անգամ արձանագրվել է Հարավաֆրիկյան Հանրապետությունում: Օմիկրոն շտամով պայամանվորված դեպքեր են արձանագրվել նաև Բոթսվանայում, Հոնկոնգում, Բելգիայում, Իսրայելում և մի շարք երկրներում:
Սակայն անկախ դրանից Առողջապահության համաշխարհային կազմակերպությունը խորհուրդ չի տալիս փակել օդային և ցամաքային սահմանները: Հաշվի առնելով ՀՀ-ում կորոնավիրուսային հիվանդության համաճարակային կայուն իրավիճակը այս պահի դրությամբ` առաջարկվում է վերականգնել Հայաստանի Հանրապետության սահմանի անցման կետերում Հայաստանի Հանրապետության քաղաքացիություն չունեցող անձանց համար  ՊՇՌ լաբորատոր հետազոտություն անցնելու հնարավորությունը: 
2. Առաջարկվող կարգավորումների բնույթը
      Ներկայացվող նախագծով առաջարկվում է թույլատրել Հայաստանի Հանրապետության քաղաքացիություն չունեցող անձանց` Հայաստանի Հանրապետության քաղաքացիների, Հայաստանի Հանրապետությունում ժամանակավոր կամ մշտական կացության կարգավիճակ ունեցող օտարերկրացիների, Հայաստանի Հանրապետությունում մշտապես բնակվող՝ քաղաքացիություն չունեցող անձանց, Հայաստանի Հանրապետությունում ապաստան ստացած և փախստականի կարգավիճակ ունեցող անձանց հետ հավասար պայմաններով օդանավակայանում կամ ցամաքային սահմանի անցման կետում ՊՇՌ հետազոտության նմուշառման։
3.   Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխության մասին
Նախագծի ընդունման կապակցությամբ պետական կամ տեղական ինքնակառավարման մարմինների բյուջեներում ծախuերի և եկամուտների էական ավելացում կամ նվազեցում չի սպասվում:  
 
4. Նախագծի մշակման գործընթացում ներգրավված ինստիտուտները և անձինք
Նախագիծը մշակվել է Առողջապահության նախարարության և Առողջապահության նախարարության «Հիվանդությունների վերահսկման և կանխարգելման ազգային կենտրոն» ՊՈԱԿ-ի աշխատողների կողմից: 

5. Ակնկալվող արդյունքը
Նախագծի ընդունմամբ ակնկալվում է պահպանել ստեղծված կայուն իրավիճակը և նվազեցնել նոր շտամով վարակված անձանց մուտքը Հայաստանի Հանրապետություն։ 

6. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ
Սույն նախագծի ընդունումը բխում է Կառավարության 2021 թվականի օգոստոսի 18-ի «ՀՀ կառավարության 2021-2026 ծրագիրը» հաստատելու մասին թիվ 1363-Ա որոշման հավելվածի 4.5 կետի 9-րդ պարբերությունից: Կորոնավիրուսային հիվանդությունը, հանդիսանալով հանրային առողջապահության ոլորտում միջազգային նշանակության արտակարգ իրավիճակ ներկայացնող հիվանդություն, պահանջում է արագ արձագանքման և պատրաստվածության, միջգերատեսչական և միջոլորտային համագործակցության ապահովում` հաշվի առնելով տվյալ պահի դրությամբ երկրում համաճարակային իրավիճակը: 
[bookmark: _GoBack]
